stanford-oval/wikipedia huggingface dataset:
ססק פברגאס
קריירת מועדונים > החזרה לברצלונה

ב-15 באוגוסט 2011 שב פברגאס לברצלונה, קבוצת נעוריו, ששילמה תמורתו 34 מיליון אירו. הוא חתם על חוזה לחמש שנים במועדון. את הופעת הבכורה בקבוצה הבוגרת של ברצלונה ערך שלושה ימים בלבד לאחר הצגתו כשחקן הקבוצה, במשחק הסופר קאפ הספרדי מול ריאל מדריד, בו ניצחה ברצלונה 2–3. פברגאס כבש את שער הבכורה שלו במדי הקבוצה הבוגרת של ברצלונה במשחק הסופר קאפ האירופי נגד פורטו, בו ניצחה ברצלונה 0-2. שער הבכורה שלו בליגה הגיע שלושה ימים לאחר הסופר קאפ, בניצחון 0–5 מול ויאריאל. בחודש ספטמבר כבש עוד שלושה שערי ליגה, ביניהם שער השוויון נגד ולנסיה, במשחק שהסתיים בתיקו 2-2. ב-1 באוקטובר נפצע פברגאס בשרירי מיתר הברך, ובעקבות זאת נעדר שלושה שבועות מהמגרשים. עם חזרתו, כבש בניצחון 0–4 על ויקטוריה פלזן במשחק שלב הבתים של ליגת האלופות. ב-18 בדצמבר כבש בניצחון 0–4 על סנטוס בגמר אליפות העולם לקבוצות. בהמשך העונה המשיך פברגאס להיות חלק משמעותי מהסגל של ברצלונה, ושותף בניצחון 0–3 על אתלטיק בילבאו בגמר גביע המלך הספרדי.
בעונתו הראשונה של פברגאס במדי הקבוצה הבוגרת של ברצלונה זכה בגביע המלך הספרדי, בסופר קאפ הספרדי, בסופר קאפ האירופי ובאליפות העולם לקבוצות. ב-48 הופעות בכל המסגרות, כבש 15 ובישל 20 שערים, והיה לאחד השחקנים המובילים בסגל הקבוצה.
ב-6 באפריל 2013 כבש פברגאס את השלושער הראשון בקריירה שלו, בניצחון הליגה של ברצלונה 0–5 על מיורקה. הוא סיים את עונתו השנייה בברצלונה עם זכייה באליפות ספרד, אך קבוצתו בחצי גמר גביע המלך על ידי ריאל מדריד, והודחה גם בחצי גמר ליגת האלופות על ידי באיירן מינכן. בכל עונת 2012/2013 שיחק פברגאס 48 משחקים בכל המסגרות, בהם כבש 14 שערים ובישל 12.
את עונת 2013/2014 התחיל פברגאס עם חמישה בישולים במשחק הפתיחה של הליגה, בניצחון 0–7 על לבאנטה. בהמשך העונה פברגאס כבש 13 שערים ובישל 16 ב-55 הופעות בכל המסגרות.
קריירת מועדונים > המעבר לצ'לסי

ב-12 ביוני 2014 חתם פברגאס לארבע עונות בצ'לסי האנגלית, אשר שילמה עבורו 33 מיליון אירו. לאחר המעבר אמר פברגאס כי הרצון לעזוב את ברצלונה היה שלו, וכי בברצלונה ניסו לשכנע אותו להישאר, והוסיף כי לארסנל הייתה זכות ראשונים על רכישתו מברצלונה, אך ארסן ונגר החליט לוותר עליו, מה שסלל את דרכו לצ'לסי. המעבר של הקפטן לשעבר ואחד הסמלים הגדולים של ארסנל בעשור הראשון של המאה ה-21 אל צ'לסי, יריבתה הגדולה של ארסנל, גרר זעם אצל אוהדי ארסנל ושריפת חולצותיו של פברגאס. במחזור הראשון של עונת 2014/2015 בפרמייר ליג בישל פברגאס שני שערים בניצחון 1–3 על ברנלי. באותה עונה הוא זכה עם צ'לסי באליפות הפרמייר ליג הראשונה שלו ובגביע הליגה. בעונת 2016/17 הוא זכה בפעם השנייה עם צ'לסי באליפות.
קריירת מועדונים > מונקו

ב-11 בינואר 2019 פברגאס עזב את צ'לסי לאחר ארבע וחצי שנים וחתם במונקו מהליגה הצרפתית. בשנתו האחרונה במועדון, סבל מפציעה ורשם שתי הופעות בלבד כמחליף בליגה הצרפתית.
קריירת מועדונים > קומו

ב-1 באוגוסט 2022 חתם בקומו מהסרייה ב' לשנתיים. פברגאס לא רק הצטרף כשחקן, אלא אף רכש מניות מהמועדון.
בסיום אותה העונה הודיע על פרישה מכדורגל בגיל 36.
נבחרות ספרד

פברגאס החל את קריירת הנבחרות שלו במדי נבחרת ספרד בכדורגל עד גיל 17, ובאליפות העולם שנערכה בפינלנד ב-2003 הוא זכה בתואר מלך השערים אף על פי ששיחק בחוליית הקישור, ונבחר לשחקן המצטיין של הטורניר. ספרד העפילה עד משחק הגמר, בו הפסידה לנבחרת ברזיל. בשנת 2004 הוא שיחק באליפות אירופה עד גיל 17, שגם בה סיימה ספרד במקום השני. הוא נבחר לשחקן הזהב של הטורניר.
זמן קצר לאחר שהחל להצטיין במדי ארסנל הוא זומן לסגל של הנבחרת הבוגרת. לאור יכולתו הגבוהה בליגת האלופות בשנת 2006 החליט לואיס ארגונייס, מאמן הנבחרת, לזמנו לקראת משחק הידידות מול נבחרת חוף השנהב. במשחק עצמו הפך פברגאס לשחקן הצעיר ביותר במדי הנבחרת מזה שבעים שנים, ושבר את שיאו של סרחיו ראמוס. הוא זכה לביקורות חיוביות לאחר המשחק, והיה מעורב בשער הראשון בניצחון הספרדי בתוצאה 2–3.
ב-15 במאי 2006 זומן פברגאס לסגל הנבחרת לקראת מונדיאל 2006 בגרמניה. במהלך הטורניר הוא עלה כמחליף בשני המשחקים הראשונים של ספרד בשלב הבתים, ובישל שער לחלוץ פרננדו טורס בניצחון 1–3 על נבחרת תוניסיה. הוא פתח לצדם של השחקנים המחליפים (כולל עמיתו בארסנל חוסה אנטוניו רייס) במשחק השלישי מול נבחרת ערב הסעודית. לאחר מכן הוא פתח גם בשמינית הגמר מול נבחרת צרפת, במקומו של מרקוס סנה, אך ספרד הפסידה בתוצאה 1–3. פברגאס הפך גם לשחקן הצעיר ביותר בתולדות הכדורגל הספרדי שמשתתף במונדיאל, לאחר שהחליף את לואיס גרסיה בניצחון 0–4 על נבחרת אוקראינה ב-13 ביוני, בעודו בן 19 שנים ו-41 ימים. הוא היה מועמד לתואר השחקן הצעיר המצטיין של הטורניר, אך הפסיד לבסוף ללוקאס פודולסקי מגרמניה.
לקראת יורו 2008 קיבל פברגאס את חולצה מספר 10. אף על פי שהיה בעיקר מחליף הוא הצליח להשפיע על משחקי הנבחרת בטורניר. הוא הבקיע את שערו הראשון בנבחרת בניצחון 1–4 על נבחרת רוסיה, ובישל שער נוסף. ספרד ניצחה בכל שלושת משחקי שלב הבתים, והתמודדה מול נבחרת איטליה ברבע הגמר. במשחק זה הבקיע פברגאס את בעיטת העונשין המכריעה בדו-קרב שנערך, לאחר שבתום 120 הדקות התוצאה הייתה 0-0. פברגאס בישל שני שערים בניצחון 0–3 על נבחרת רוסיה בחצי הגמר. הוא פתח בניצחון 0–1 על נבחרת גרמניה במשחק הגמר, שהקנה לספרד את תוארה הראשון מאז 1964. פברגאס נכלל בנבחרת הטורניר, שהיא קבוצה של 23 שחקנים שנבחרה על ידי אנשי הוועד הטכני של אופ"א.
לאחר היעדרות של מספר חודשים בגלל פציעה זומן פברגאס לסגל של המאמן ויסנטה דל בוסקה. ביוני הוא זומן לסגל הסופי לקראת גביע הקונפדרציות 2009. פברגאס הבקיע את שערו השני בנבחרת בניצחון 0–5 על נבחרת ניו זילנד בשלב הבתים, ופתח בהרכב בהפסד 0–2 לנבחרת ארצות הברית בחצי הגמר, שסיים רצף של 15 משחקים ללא הפסד.
בשל פציעה שספג לפני מונדיאל 2010 מיעט פברגאס לשחק במהלך הטורניר, ועלה כמחליף במספר משחקים בודדים. למרות זאת הוא תרם באופן מכריע לזכיית נבחרתו בתואר הראשון בתולדותיה, כיוון שבדקה ה-117 של משחק הגמר מול הולנד הוא בישל את שער הניצחון שהובקע על ידי אנדרס אינייסטה. שנתיים לאחר מכן זכה עם הנבחרת גם ביורו 2012. פברגאס נכלל בסגל ספרד למונדיאל 2014, בו היא אכזבה והודחה בשלב הבתים.
סגנון משחק

התוכנית המקורית של ארסן ונגר הייתה לפתח את כישורי המשחק של פברגאס באמצעות משחקי גביע הליגה, אך היא השתבשה בעקבות פציעות הקשרים בעונת 2004/2005. פברגאס שיחק בעיקר כקשר מרכזי או עושה משחק (פליימייקר), והתכונה הבולטת שלו הייתה טווח המסירה. כאחד מהשחקנים המוכשרים הצעירים בתקופה הנוכחית הוא תואר כחלק חיוני בסגל הבכיר של ארסנל, וכאחד שמביא איתו למשחק המסירות של ארסנל ראיית משחק, יצירתיות, חוסר אנוכיות, ובגרות שאינה אופיינית לבני גילו. פברגאס הוא גם אחד מבועטי הקרנות והבעיטות החופשיות הקבועים של ארסנל.
פברגאס אמר בראיונות שונים כי פטריק ויירה הוא המודל לחיקוי והמדריך הרוחני שלו, אך למרות זאת הוא מנסה להתאים את סגנון משחקו לזה של גיבור ילדותו ז'וזפ גוארדיולה. במובן זה הוא שונה מקודמיו בארסנל ששיחקו בעמדה שלו, בכך שהוא מעדיף כישרון על פני כוח. בתחילת דרכו הוא ספג ביקורת על כך שהוא אינו חסון ואגרסיבי מספיק בסגנון המשחק שלו, וחברו לשעבר לקבוצה אשלי קול כתב עליו באוטוביוגרפיה שלו כי הוא "משקל נוצה לא מוכח".
הסטטיסטיקות של פברגאס השתפרו במשך העונות שלו בארסנל, שבהן החל לשחק בצורה יותר אגרסיבית. חשיבותו לקבוצה ככוח היוצר המרכזי התבטאה בין השאר ב-16 הבישולים שלו בכל המסגרות בעונת 2006/2007. פברגאס אמר על עצמו כי הבקעת שערים הייתה נקודת התורפה שלו בשנים הראשונות שלו בארסנל; חוסר היכולת להבקיע שערים ממצבים נוחים הייתה תופעה שאפיינה את התקפת ארסנל בעונת 2005/2006 ובעונת 2006/2007. מצב זה השתנה בעונת 2007/2008 שבה הבקיע פברגאס 11 שערים ובישל 16 נוספים. המאמן ארסן ונגר אמר כי יכולת ההבקעה הלא טובה שאפיינה את פברגאס בעונות הקודמות נבעה מסיבות מנטליות בלבד, ואף השווה אותו לקשר הצרפתי מישל פלאטיני, שנודע בכישורי ההבקעה שלו.
בגלל גילו הצעיר הועלו חששות בנוגע למספר המשחקים הגבוה של פברגאס במדי ארסנל ונבחרות ספרד בעונות האחרונות, כיוון שהוא היה בסכנת תשישות אם לא יזכה למנוחה נאותה. למרות זאת פברגאס סבל מפציעה משמעותית אחת בלבד במהלך השנים שלו בארסנל.
בברצלונה המשיך פברגאס לשמש כקשר התקפי וכשחקן מפתח בהרכב, כמו בנבחרת ספרד ובארסנל. פברגאס השתלב היטב בצורת המשחק של פפ גוארדיולה, המכונה "טיקי טאקה", בה היה גם שימוש בנבחרת ספרד תחת המאמן ויסנטה דל בוסקה. תחת גוארדיולה שיחק פברגאס בתפקידים שונים. בשל נוכחותם של צ'אבי, אנדרס אינייסטה וסרחיו בוסקטס בעמדות הקישור של ברצלונה, שיחק פברגאס לעיתים קרובות כקיצוני ואף כחלוץ. לעיתים גם תופקד בעמדה ממנה כבש ליונל מסי שערים רבים, עמדת ה"חלוץ המזויף", (עמדה בה שיחק פברגאס גם ביורו 2012), כאשר שיחק מסי בעמדת הקיצוני או בעמדת החלוץ השני, או כאשר לא פתח בהרכב. עם זאת, תחת המאמנים טיטו וילאנובה וטאטא מרטינו שיחק בעיקר בעמדות קשר התקפי וקשר מרכזי.
מחוץ לכדורגל

פברגאס נמצא בזוגיות עם דניאלה סמאן, וב-10 באפריל 2013 נולדה לזוג בת.
פברגאס הופיע בתוכנית טלוויזיה חד פעמית משל עצמו, שנקראה "The Cesc Fàbregas Show: Nike Live" ושודרה ב-19 במאי 2008. התוכנית שודרה בערוץ סקיי ספורטס, וזכתה לחסותה של חברת נייקי. פברגאס הופיע בתוכנית במספר מערכונים עם עמיתיו לקבוצתו הקודמת ארסנל כגון פיליפ סנדרוס וניקלאס בנדטנר, כמו גם המאמן ארסן ונגר, וההורים שלו.
ב-2011 חתם פברגאס על הסכם חסות עם חברת ציוד הספורט הגרמנית "פומה", והוא הופיע בפרסומת לנעליים "פומה פאוור קאט 1.12". בינואר 2014 הופיע בפרסומת לנעלי "PUMA evoPower 1 FG", יחד עם מרקו רויס, תיירי הנרי ומריו באלוטלי.
פברגאס מופיע בקמפיין נגד גזענות, "כרטיס אדום לגזענות".
סטטיסטיקות קריירה > מועדונים

נכון ל-1 ביולי 2017
| מועדון | עונה | ליגה | ליגה> הופעות | ליגה> שערים | ליגה> בישולים | גביע> הופעות | גביע> שערים | גביע> בישולים | אירופה> הופעות | אירופה> שערים | אירופה> בישולים | סך הכול> הופעות | סך הכול> שערים | סך הכול> בישולים |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ארסנל | 2003/2004 | הפרמייר ליג | 0 | 0 | 0 | 3 | 1 | 0 | 0 | 0 | 0 | 3 | 1 | 0 |
| ארסנל | 2004/2005 | הפרמייר ליג | 33 | 2 | 4 | 8 | 0 | 1 | 5 | 1 | 0 | 46 | 3 | 5 |
| ארסנל | 2005/2006 | הפרמייר ליג | 35 | 3 | 5 | 2 | 1 | 0 | 13 | 1 | 2 | 50 | 5 | 7 |
| ארסנל | 2006/2007 | הפרמייר ליג | 38 | 2 | 13 | 6 | 0 | 2 | 10 | 2 | 1 | 54 | 4 | 16 |
| ארסנל | 2007/2008 | הפרמייר ליג | 32 | 7 | 20 | 3 | 0 | 1 | 10 | 6 | 2 | 45 | 13 | 23 |
| ארסנל | 2008/2009 | הפרמייר ליג | 22 | 3 | 11 | 1 | 0 | 0 | 10 | 0 | 5 | 33 | 3 | 16 |
| ארסנל | 2009/2010 | הפרמייר ליג | 27 | 15 | 13 | 1 | 0 | 1 | 8 | 4 | 3 | 36 | 19 | 17 |
| ארסנל | 2010/2011 | הפרמייר ליג | 25 | 3 | 11 | 6 | 3 | 1 | 5 | 3 | 2 | 36 | 9 | 14 |
| ארסנל | סך הכול | סך הכול | 212 | 35 | 77 | 30 | 5 | 6 | 61 | 17 | 15 | 303 | 57 | 98 |
| ברצלונה | 2011/2012 | לה ליגה | 28 | 9 | 10 | 9 | 3 | 6 | 11 | 3 | 4 | 48 | 15 | 20 |
| ברצלונה | 2012/2013 | לה ליגה | 32 | 11 | 11 | 8 | 2 | 1 | 8 | 1 | 0 | 48 | 14 | 12 |
| ברצלונה | 2013/2014 | לה ליגה | 36 | 8 | 13 | 10 | 4 | 1 | 9 | 1 | 2 | 55 | 13 | 16 |
| ברצלונה | סך הכול | סך הכול | 96 | 28 | 34 | 27 | 9 | 8 | 28 | 5 | 6 | 151 | 42 | 48 |
| צ'לסי | 2014/2015 | הפרמייר ליג | 34 | 3 | 19 | 5 | 0 | 1 | 8 | 2 | 4 | 47 | 5 | 24 |
| צ'לסי | 2015/2016 | הפרמייר ליג | 37 | 5 | 7 | 5 | 0 | 1 | 7 | 2 | 1 | 49 | 7 | 9 |
| צ'לסי | 2016/2017 | הפרמייר ליג | 29 | 5 | 11 | 8 | 2 | 1 | 0 | 0 | 0 | 37 | 7 | 13 |
| צ'לסי | סך הכול בקריירה | סך הכול בקריירה | 408 | 76 | 158 | 75 | 16 | 17 | 104 | 26 | 25 | 454 | 99 | 146 |
סטטיסטיקות קריירה > נבחרת לאומית

נכון ל-5 במאי 2014
| נבחרת ספרד> שנה | נבחרת ספרד> הופעות | נבחרת ספרד> שערים |
| --- | --- | --- |
| 2006 | 14 | 0 |
| 2007 | 8 | 0 |
| 2008 | 15 | 1 |
| 2009 | 10 | 4 |
| 2010 | 10 | 1 |
| 2011 | 4 | 2 |
| 2012 | 13 | 3 |
| 2013 | 11 | 2 |
| 2014 | 8 | 0 |
| 2015 | 1 | 0 |
| סך הכול | 94 | 13 |
תארים

הגביע האנגלי‏: 2005
מגן הקהילה: 2004
אליפות ספרד: 2012/2013
גביע המלך הספרדי: 2011/2012
הסופר קאפ הספרדי: 2011, 2013
הסופר קאפ האירופי: 2011
אליפות העולם לקבוצות: 2011
אליפות אנגליה: 2014/2015, 2016/2017
גביע הליגה האנגלית: 2014/2015
גביע העולם: 2010
אליפות אירופה: 2008, 2012
נעל הזהב של גביע העולם בכדורגל עד גיל 17: 2003
כדור הזהב של גביע העולם בכדורגל עד גיל 17: 2003
שחקן הזהב של אליפות אירופה בכדורגל עד גיל 17: 2004
נבחרת העונה של אופ"א: 2006, 2008
פרס בראבו: 2006
פרס נער הזהב: 2006
שחקן החודש בפרמייר ליג: ינואר 2007, ספטמבר 2007
הכדורגלן הצעיר של השנה בליגה האנגלית: 2007/2008
נבחרת העונה של התאחדות השחקנים באנגליה: 2007/2008
קבוצת העונה באירופה: 2007/2008, 2009/2010
נבחרת הטורניר באליפות אירופה: 2008, 2012
פרס נסיך אסטוריאס: 2010
מדליית זהב של ממלכת ספרד להצטיינות ספורטיבית: 2011
הדרך לגיהנום רצופה כוונות טובות

הדרך לגיהנום רצופה כוונות טובות היא אמרה שבאה לתאר מעשה שנועד להועיל, אך התגלה בסופו של דבר כהרה אסון. משמשת את מי שבא למתוח ביקורת על המעשה. המסר החבוי הוא שדרך הביצוע לא פחות חשובה מהכוונה עצמה, ועשיית מעשה עם כוונה טובה בדרך שגויה מובילה לתוצר סופי דל.
מקור הביטוי

האמרה נמצאת בשימוש נרחב בפיהם של דוברי עברית, אך מקורה בתרבות אירופה. מקורה המדויק של האמרה אינו ידוע. בצורתה האנגלית, The road to hell is paved with good intentions, יש המייחסים אותה לסמואל ג'ונסון, בן המאה ה-18, אך כנראה שמקורה קדום יותר. אצל ברנר מקלרבו, בן המאה ה-12, מופיעה האמרה "הגיהנום מלא בכוונות טובות".
גרסאות בשפות נוספות (חלקן בניסוחו של ברנר מקלרבו וחלק בניסוח המופיע בראש ערך זה):
פולנית: Dobrymi chęciami piekło jest wybrukowane
רומנית: Drumul spre iad e pavat cu intenţii bune
הולנדית: De weg naar de hel is geplaveid met goede voornemens
צרפתית: L'enfer est pavé de bonnes intentions
פורטוגזית: De boas intenções está o Inferno cheio
איטלקית: La strada per l’inferno è lastricata di buone intenzioni
גרמנית: Der Weg zur Hölle ist mit guten Absichten gepflastert
רוסית: Благими намерениями вымощена дорога в ад
כישלונן של הכוונות הטובות נובע פעמים רבות מכך שבעל הכוונות הטובות אינו רואה את התמונה הכוללת, ומתמקד בתוצאה הטובה שהוא רואה וחותר אליה, בלי לשים לב לתופעות לוואי שליליות שעלולות להיווצר. הביטוי "הדרך לגיהנום רצופה כוונות טובות" נאמר בדרך כלל במבט לאחור, לאחר שהנזק כבר נגרם. ביטוי הצופה פני עתיד, כלומר מנסה למנוע את הנזק, הוא הסיסמה שטבע הסופר והפרסומאי אהרן שמי במסע פרסום לנהיגה נכונה של חברת הביטוח "הסנה": "בכביש אל תהיה צודק, היה חכם". על פי סיסמה זו, הרצון להיות צודק יש בו כוונה טובה, אך הוא עלול להוביל לגיהנום, ולכן עדיף להיות חכם, כלומר לפעול בדרך שאולי אינה שיא הצדק, אך תימנע הגעה לגיהנום.
ביטויים בעלי משמעות דומה הם: "שירות דוב" ו"בא לברך ויצא מקלל".
בתרבות היהודית ובמקורות

בספר הכוזרי שנכתב בשפה הערבית בראשית ימי הביניים, עשור לפני מסע הצלב השני, החכם היהודי חוזר ואומר למלך כוזר: כוונתך רצויה אך מעשיך אינם רצויים.
ייתכן[דרושה הבהרה] שהביטוי "הדרך לגיהנום רצופה כוונות טובות" הוא שיבוש תרגום הכתוב המקראי. המושגים בעברית מקראית הם: 'שְאוֹל' - שנקרא מאוחר יותר 'גהינם', 'אורַח' - שמשמעותה 'דרך' (בערבית 'ברח' פירושו 'הלך'), ו'מישור' או 'ישר' שפירושם טוב.
דברי יעקב לבניו, בעקבות עצתם לצאת ולהביא את בנימין אל האציל המצרי, שאינם יודעים שהוא יוסף אחיהם, הם: (פרשת ויגש, ספר בראשית)
בספר משלי נאמר על פיתויי הרגע לעשיית רע, שהתוצאות בדרך כלל מוסתרות מעיני המתפתה:
הביטויים דומים אך משמעותם שונה. בספר משלי דנים בדברים המוסכמים כרוע ולמרות זאת האדם מתפתה אליהם, ואילו הביטוי "הדרך לגהנום רצופה כוונות טובות" מדגישה את המקרים הנראים כעשיית טוב.
סיפורו של בלעם הוא סיפור הפוך של כוונה רעה שהובילה לתוצאה טובה, ומכאן הביטוי התלמודי "בא לקלל ונמצא מברך".
כוונות ותוצאות במחקר המדעי ובתקשורת

חוקרי התפישה האנושית, הפרופסורים פטר גולוויצר, פסקל שירן ושיינה ארבל, הראו שכאשר ההנעה לפעולה היא "עשית טוב" בלבד, יש נטייה לפעול באופן לא מבוקר ולא הגיוני, המוביל לתוצאות בלתי רצויות. גם ניסיונות לשפר את התנהגות הציבור דרך חקיקה מובילים לעיתים להיטפלות האנשים לנוקדנות והצמדות לפרטים הטפלים שבחוק, במקום לאמץ את רוח הדברים. במחקר נמצא שבעת משא ומתן, קבוצות המתחשבות בעמדות ובתפישות של הצד שכנגדן (חברות "נאורות") מצליחות פחות מאשר הקבוצות ה"לא נאורות". במערכת המשפט, החמרת הענישה מחמירה לעיתים את ההתנהגות הבלתי רצויה או הבלתי מוסרית במקום לשפר אותה.
מחקרים בנושא כישלונות מוסריים בסביבה העסקית מראים שלרוב הפגיעה במוסר נובעת משגגה ולא מתוך כוונת זדון מרושעת.
לעומתם, כתב סטפן גררד פוסט בנושא עזרה לזולת, שלאחר בחינתם העמוקה, המניעים האמיתיים למעשי חסד הם לרוב אנוכיות ופחות יפים מכפי שנראה בתחילה. לדעתו "הדרך לגיהנום רצופה כוונות טובות, מכיוון שזו הדרך שאליה הן יצאו מראש".
בספרה "תעשיית החמלה" כתבה העיתונאית לינדה פולמן על הנזקים של ארגוני סיוע בינלאומיים. בשנת 2012 בעיתון הארץ הופיעה כתבת ביקורת על הסיוע הבינלאומי המוגש בעת אסונות טבע, בשם "כוונות טובות, כל הדרך לגיהנום" הכולל סקירה קצרה על ספר זה.
הביטוי בתרבות

בשנת 1989 הביטוי שימש כבסיס לפזמון ולשם שירו של כריס ריאה: 'הדרך לגיהנום' שיר שהצעיד אותו לראשונה לפסגת רשימת ההשמעה בבריטניה.
ב-1991 יצא סרט האימה 'הכביש לגיהנום', בו מוצגת חברת כוונות טובות בע"מ שבה עובדים "אנדי וורהולים" המרצפים את הדרך לגיהנום באנשים שהיו להם "כוונות טובות".
בשנת 2008 שודרה סידרה בשם "כוונות טובות" בהפקת 'רשת', המציג סיפור על חברות של אשה יהודיה ישראלית החיה בארץ לערביה מוסלמית החיה ברשות הפלסטינית. למרות ביקורת אוהדת בעיתונים הקהל הישראלי לא אהב את הסדרה שהרבה להציג את צה"ל כצבא אכזרי ושרירותי, ואת הסכסוך המקומי כמונע בעיקר על ידי ההנהגה. ערוץ אל-ג'זירה הביעו כוונה לקנות את הסדרה, והשמועה על כך דרדרה עוד יותר את דעת הקהל על הסדרה בישראל.
ראו גם

הטוב מאוד הוא האויב של הטוב
ספר הכוזרי של רבי יהודה הלוי (ריה"ל) ומאמרו: כוונתך רצויה אך מעשיך אינם רצויים
הערות שוליים

↑  על ההבדל בין כוונות ומעשים בספר הכוזרי, באתר "תרבות•il"
↑  יישום כוונות והשגת מטרות גולדוויצר פטר, שירן פסקל, 30 במאי 2006, בעיתון חידושים בפסיכולוגיה חברתית נסיונית, עמוד 38 מסת"ב 9780120152384 (אנגלית)
↑  כוונות לחוד: מדריך מנהלים לפתרון בעיות מוסריות בעסק לורה ל' נש, 1993. מסת"ב 9780875844299 (אנגלית, אתר ספרי גוגל)
↑  זולתנות ואהבה שאין עמה דבר סטפן גררד פוסט, עמוד 203, הוצאת אוקספורד מסת"ב 9780195143584 (אנגלית, ספרי גוגל)
↑  נועה לימונה, כוונות טובות, כל הדרך לגיהנום, באתר הארץ, 29 ביוני 2012
↑  ספר שיאי גינס (אנגלית), דוד רוברטס, עמודים 354-355 (אנגלית, גינס הוצאה לאור, לונדון)
↑  הסרט הכביש לגיהנום באתר IMDb
↑  הסדרה כוונות טובות באתר רשת
↑  ביקורת אוהדת על הסדרה (אתר מעריב)
1 2  ב'אל ג'זירה מתעניינים בכוונות טובות אתר טי.וי. נט איי.אל
מגאנוירה

| מגאנוירה |
| --- | --- |
 שחזור אמנותי של מגאנוירה
תקופה
קרבון פנסילבני 305–299 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: פרוקי-רגליים
מחלקה:: חרקים
על־סדרה:: אודונטופטרים
סדרה:: מגאנויסופטרים
משפחה:: Meganeuridae
סוג:: מגאנוירה
מינים
 Meganeura brongniarti  Meganeura monyi  Meganeura vischerae
שם מדעי
 Meganeura ‏ברוניאר, 1885

מֶגאנוירה (שם מדעי: Meganeura; מילולית: "עצב ענקי") הוא סוג חרק נכחד מהקרבון הפנסילבני שהתקיים כ-305–299 מיליון שנה לפני זמננו. המֶגאנוירה, חרק ענק דמוי שפירית, נחשבת לאחד מהחרקים המעופפים הגדולים ביותר שהתקיימו אי פעם, עם מוטת כנפיים של למעלה מ-75 ס"מ. מאובן שלה התגלה לראשונה במכרות פחם בקומנטרי (אנ') שבצרפת ב-1880.
מאפיינים

חרק זה אינו שייך לסדרת השפיראים המוכרת כיום, אלא לסדרה הנכחדת מגאנויסופטרים, השייכת לקבוצה אודונטופטרים שבה השפיריות הקיימות בזמננו.
המגאנוירה התקיימו ככל הנראה בשלהי תקופת הקרבון (לפני כ-300 מיליון שנה). באותה תקופה כמות החמצן ששררה באטמוספירה הייתה גבוהה מזו שבימינו והגיעה לכ-35% מכלל תכולת האוויר. אצל חרקים מערכת הנשימה מבוססת על טרכיאות, צינורות חמצן שדרכם עובר החמצן באמצעות דיפוזיה של הגזים דרך פתחים בגוף החרק. שיטה זו היא בעלת יעילות נמוכה ומגבילה את גודלם של החרקים המודרניים. אחת ההשערות היא שכמות החמצן הגבוהה בתקופת הקרבון אפשרה נשימה יעילה יותר שבזכותה יכלו החרקים להגיע לממדים גדולים.
השערה נוספת היא שהגעתה של המגנאורה למדדים כאלה התאפשרה בשל העדר מתחרים אוויריים או אויבים טבעיים.
המגאנוירה הייתה חרק טורף שניזון מחרקים אחרים וככל הנראה גם מבעלי חיים קטנים אחרים כדוגמת דו-חיים שהופיעו באותה תקופה על פני היבשה.
בתרבות

המגאנוירה מופיעה בספר פארק היורה של מייקל קרייטון, בתור יצור מוזר שחודש בידי חברת "אינג'ן", אף שאינה שייכת לתקופת הדינוזאורים. מספר פרטים עופפו ברחבי הפארק וכנראה נהרגו עם הפצצת הפארק. היא לא נראית על המסך בסרט שנעשה על פי הספר.
בנוסף היא נראית בזיכיון במשחקי מחשב כמו: פארק היורה 3: בניית פארק או "Jurassic Park Amiga game version".
המגאנוירה נראית בללכת עם מפלצות של ה-BBC בפרק השני, בו היא נמלטת מפרוטרוגירינוס וחוטפת טרף לעכבישי ענק.
היא נראית גם בפארק פרהיסטורי של נייג'ל מארוון בפרק החמישי והיא מובאת לפארק.
כמו כן נראה פרט מת במעבדה בסדרה בראשית: עולם חדש.
היא נראית בסרט ה-IMAX, Sea Rex 3D ומוזכרת בסרט "Giant Monsters", של ג'ף קורווין.
היא נראית בסדרת הילדים רכבת הדינוזאורים.
ייתכן שהיא נראית בתחילת הסדרה טרה נובה.
ראו גם

מגאנוירופיס - שפירית ענק בעלת ממדים דומים שחיה בפרם
דגם של מגאנוירה
מאובן של מגאנוירה
מסווג חריג

| --- | --- |
כרזת הסרט
כרזת הסרט
 בימוי:  בועז ארמוני
 הופק בידי:  גל גרינשפיין  רועי קורלנד
 תסריט:  ליאור לדרמן
 עריכה:  עמית גנתון
 שחקנים ראשיים:  איתי זבולון  קאי קורבלניקוב  ערן פרץ  אסף בן שמעון  עופר רוטנברג
 מוזיקה:  אשר גולדשמיט
 צילום:  מוש משעלי
 מדינה:  ישראל ישראל
 חברה מפיצה:  סרטי יונייטד קינג
 הקרנת בכורה:  15 באוקטובר 2015
 משך הקרנה:  90 דקות
 שפת הסרט:  עברית
 סוגה:  סרט קומדיה 
 תקציב:  754,800 ש"ח
 דף הסרט ב־IMDb
 
מסווג חריג הוא סרט אימה קומי ישראלי אשר יצא לאקרנים ב-15 באוקטובר 2015. את הסרט ביים בועז ארמוני. בין השחקנים המשתתפים בסרט: איתי זבולון בתפקיד מתן, אסף בן שמעון, קאי קורבלניקוב, ערן פרץ ועופר רוטנברג.
תקציר העלילה

העלילה מתרחשת בבסיס צבאי נידח בעמק בית שאן, אליו מגיע מתן הג'ובניק (איתי זבולון), כדי לתגבר שמירות. יחד עמו מגיעים בטיולית גם שלושה חיילים מחיל השריון (עופר רוטנברג, ערן פרץ, אסף בן שמעון) שמציקים לו. הבסיס עצמו מתגלה כשממה אמיתית, והמפקד התורן, סטס (קאי קורבלניקוב), מזלזל בנהלים.
מה שמתחיל כשבוע שמירות שיגרתי, מתגלה בהמשך כסרט אימה עבור החיילים השוהים בבסיס.
שחקנים

| שם שחקנ/ית | שם הדמות | אודות הדמות |
| --- | --- | --- |
| איתי זבולון | מתן | רל"ש, גיבור הסרט |
| קאי קורבלניקוב | סטס | הסמל של מוצב גבעת כפיר. |
| אסף בן שמעון | עוזי | מג״חניק |
| ערן פרץ | ישי | מג״חניק |
| עופר רוטנברג | רוי | מג״חניק |
| דנה הס | נעמה | חיילת |
| יעל ניברון | איילת | חיילת |
| סימה ברמי | מיכל (קול) | פקידת לשכה |
| לירון בן בסט | (קול בקשר) | פקידת מבצעים ח"א |
| אביב בן שלוש | דני | מ.צ |
הפקה

הסרט הוא פרי תוצר של שיתוף הפעולה בין הבמאי בועז ארמוני, התסריטאי ליאור לדרמן וחברת ההפקות גרין פרודקשנס. ההפקה נתמכה על ידי הקרן החדשה לקולנוע וטלוויזיה וקרן הקולנוע הישראלית והופצה בבתי הקולנוע על ידי חברת יונייטד קינג.
הסרט צולם בקיץ 2013 במשך 12 ימים בלבד. רוב הצילומים נערכו בבסיס צבאי נטוש במושב ירדנה שבעמק בית שאן, על גבול ישראל-ירדן.
פסקול

את הפסקול המקורי של הסרט הלחין אשר גולדשמיט ובנוסף שובצו בפס הקול גם שירי רוק של הלהקות נערות ריינס וויתרתי ושירים מזרחיים של קובי פרץ, אבי ביטר, מייק שריף ואבי הזמר.
שיר הנושא הרשמי של הסרט הוא "סופה מזרחית" של הזמר קובי פרץ שגם הצטלם לקליפ בהשתתפות השחקנים הראשיים והבמאי.
את הסרט פותח השיר "אני רוצה להישאר רעב" של להקת נערות ריינס שגם מלווה את קליפ מאחורי הקלעים של הסרט. השיר "פרנויה אורבנית" של להקת ויתרתי סוגר את הסרט ומופיע בזמן הכתוביות.
פסטיבלים

הסרט הוקרן בהקרנות טרום בכורה בפסטיבל קולנוע דרום 2014 בשדרות, פסטיבל הקולנוע ירושלים 2014 ובפסטיבל אוטופיה 2014. הקרנת הבכורה הבינלאומית של הסרט התרחשה בפסטיבל סיטג'ס (Sitges Film Festival) בתאריך 13 באוקטובר 2015. הסרט התקבל לתחרות הרשמית של פסטיבל פנטספורה (Fantaspora) שבברזיל והוקרן בו בתאריך 25 במאי 2016.
הפצה בינלאומית

הסרט הופץ במספר מדינות ברחבי העולם (גרמניה, ספרד, סלובניה) ובאפריל 2017 יצא הסרט להפצה בצפון אמריקה.
לקריאה נוספת

עידו רוזן. פחדים לאומיים בסרטי האימה בקולנוע הישראלי. עבודת גמר לשם קבלת תואר M.A. אוניברסיטת תל אביב, 2017.
Ido Rosen. "National Fears in Israeli Horror Films." Jewish Film & New Media 8.1 (2020): 77-103
הערות שוליים

↑  על פי ספר הקולנוע הישראלי
כרזה בינלאומית "מסווג חריג"
מיקרו-תבור

| --- | --- |

 מידע כללי
 סוג:  רובה סער בּוּלְפַּאפּ מקוצר
 נגזרות:  תבור X-95 פלאט־טופ
 תכנון:  תעשיות נשק לישראל IWI
 מדינה מייצרת:  ישראל ישראל
 יצרן:  תעשיות נשק לישראל 
 מעצב:  תעשיות נשק לישראל 
 תקופת השימוש:  2008–הווה (כ־17 שנים)
 מחיר ליחידה:  כ־2,000 דולר אמריקני
 מידע טכני
 קליבר:  5.56x45 מ"מ נאט"ו, 5.45x39 מ"מ, 9x19 מ"מ פרבלום
 פעולה:  גז, בריח מסתובב, תצורת bullpup
 חירוק קנה:  6 מסילות, במעלה סלילים ימני 1:7
 הזנה:  מחסנית של 30 כדורים
 כוונות:  כוונת מפאור-21, כוונות ברזל לגיבוי
 אורך כולל:  590 מ"מ (רגיל)   640 מ"מ (דגם L)   670 מ"מ (פלאט־טופ ארוך)
 אורך קנה:  330 מ"מ (רגיל)   380 מ"מ (דגם L)   419 מ"מ (פלאט־טופ ארוך)
 משקל ריק:  כ־3 ק"ג
 משקל מלא:  כ־3.4 ק"ג (דגם פלאט־טופ 419)
 קצב אש:  700–1000 כדורים לדקה
 מהירות לוע:  860 מטר לשנייה (רגיל)   880 מטר לשנייה (דגם L)
 טווח אפקטיבי:  500 מטרים
 דיוק:  כ־2 דקות קשת (2 MOA)‏
 
מיקרו־תבור X-95, שמשווק בעולם בשם X-95 ובארצות הברית בשם Tavor X-95, הוא רובה סער בּוּלְפַּאפּ מודרני מתוצרת ישראל המבוסס על רובה הסער "תבור TAR-21". המיקרו־תבור, שמכונה גם באופן לא רשמי תבור 2, הוא גרסה מקוצרת במיוחד של התבור. המיקרו־תבור נמצא בשירות חיל הרגלים של צה"ל. הרובה פותח במפעל "מגן" של חברת "תעשיות נשק לישראל" (IWI). גרסה חצי־אוטומטית של ה־X-95 משווקת בארצות הברית על ידי IWI US וזכתה בפרס רובה השנה 2017 של איגוד הרובאים הלאומי.
ב-2018 פותח דגם משופר שלו, התבור X-95 פלאט-טופ, שהחליף אותו בייצור וגם בשירות צה"ל.
היסטוריה

המיקרו־תבור פותח בעקבות הדגם MTAR-21 של התבור, אך איננו ה־MTAR-21 עצמו, שייצורו בוטל לטובת ה־X-95 העדיף עליו.
ב-2016 פסק ייצור המיקרו-תבור לטובת התבור X-95 פלאט-טופ, שהוא דגם מתקדם של המיקרו-תבור אך בעל קנה ארוך יותר ובעל מסילת פיקטיני לכל אורך המתפסים.